Valk oorleef rit ná motor hom tref | Maroela Media
Foto: Facebook via Dave Pepler
Dave Pepler, bekende natuurkenner en TV-aanbieder, het Dinsdag 'n merkwaardige voorval op sy Facebook-blad gedeel van 'n motoris wat 'n edelvalk teen 'n hoë spoed getref het, net om die voël drie dae later ongedeerd aan te tref.
Volgens Pepler het Martin Botes aan hom geskryf en vertel dat een van sy kollegas met 'n vlootmotor van Kokstad in KwaZulu-Natal na Bloemfontein gereis het. "Sy het die valk teen 'n hoë spoed getref en net vere sien trek. Sy het gedink daar het niks van die voël oorgebly nie," het Botes gesê. "Vrydagmiddag het sy die voertuig by ons kantore afgelaai en sy het die hele naweek met haar gewete gewroeg oor die voël wat doodgery is."
Groot was Botes se verbasing toe hy Maandagoggend inspeksie doen op die voertuig en sien hoe die valk vir hom vanuit die motor se sierrooster loer. Botes het 'n vriendin van 'n familielid wat by die Bloemfontein-dieretuin werk gebel om te kom help en hulle het die sierrooster oopgesny. "Sy kon met mooipraat en smeek die voël uitkry en het die valk dieretuin toe geneem. Wonder bo wonder is die valk ongedeerd," het Botes gesê.
"Nog nooit in my lewe het ek van só 'n wonderlike verhaal gehoor nie," het Pepler in sy Facebook-inskrywing gesê. "Hierdie edelvalk het, soos 'n kat, beslis meer as een lewe!"
Bly edelvalk leef nog!
Ek kan gladnie sien dat dit moontlik is nie.
Wat was die laaste gedagte in die valk se kop voor hy die motor tref?
Wow, dis amazing. Sy beskermengeltjies het "oortyd" gewerk. Ha ha! Baie bly hy leef.
Ag sjaim, meskien wou hy net vir n bietjie langer nog n Uiltjie knip… dit is n wonder dat die Uil oorleef het… hy het n doel op aarde…. of ja meskien 7 lewens… Oulikke storie…